CELEX: 32021D2197
Language: el
Date: 2021-12-13 00:00:00
Title: Απόφαση (ΚΕΠΠΑ) 2021/2197 του Συμβουλίου της 13ης Δεκεμβρίου 2021 για την τροποποίηση της απόφασης (ΚΕΠΠΑ) 2020/1999 σχετικά με περιοριστικά μέτρα κατά σοβαρών παραβιάσεων και καταπατήσεων των ανθρώπινων δικαιωμάτων

13.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 445/17
               
            
         ΑΠΟΦΑΣΗ (ΚΕΠΠΑ) 2021/2197 ΤΟΥ ΣΥΜΒΟΥΛΙΟΥ
         της 13ης Δεκεμβρίου 2021
         για την τροποποίηση της απόφασης (ΚΕΠΠΑ) 2020/1999 σχετικά με περιοριστικά μέτρα κατά σοβαρών παραβιάσεων και καταπατήσεων των ανθρώπινων δικαιωμάτων
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29,
         Έχοντας υπόψη την απόφαση (ΚΕΠΠΑ) 2020/1999 του Συμβουλίου, της 7ης Δεκεμβρίου 2020, σχετικά με περιοριστικά μέτρα κατά σοβαρών παραβιάσεων και καταπατήσεων των ανθρώπινων δικαιωμάτων (1), και ιδίως το άρθρο 5 παράγραφος 1,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 7 Δεκεμβρίου 2020, το Συμβούλιο εξέδωσε την απόφαση (ΚΕΠΠΑ) 2020/1999.
                  
               
                     (2)
                  
                  
                     Στις 8 Δεκεμβρίου 2020, σε δήλωση του ύπατου εκπροσώπου εξ ονόματος της Ευρωπαϊκής Ένωσης σχετικά με το παγκόσμιο καθεστώς κυρώσεων της ΕΕ για τα ανθρώπινα δικαιώματα, η Ένωση και τα κράτη μέλη της επαναβεβαίωσαν την ισχυρή προσήλωσή τους στην προώθηση και προάσπιση των ανθρώπινων δικαιωμάτων σε ολόκληρο τον κόσμο. Το παγκόσμιο καθεστώς κυρώσεων της ΕΕ για τα ανθρώπινα δικαιώματα υπογραμμίζει την αποφασιστικότητα της Ένωσης να ενισχύσει τον ρόλο της στην αντιμετώπιση σοβαρών παραβιάσεων και καταπατήσεων των ανθρώπινων δικαιωμάτων παγκοσμίως. Η επίτευξη της αποτελεσματικής άσκησης των ανθρώπινων δικαιωμάτων από όλους αποτελεί στρατηγικό στόχο της Ευρωπαϊκής Ένωσης. Ο σεβασμός της ανθρώπινης αξιοπρέπειας, η ελευθερία, η δημοκρατία, η ισότητα, το κράτος δικαίου και ο σεβασμός των ανθρώπινων δικαιωμάτων αποτελούν θεμελιώδεις αξίες της Ένωσης και της κοινής εξωτερικής πολιτικής και πολιτικής ασφαλείας αυτής.
                  
               
                     (3)
                  
                  
                     Στις 2 Μαρτίου 2021, το Συμβούλιο εξέδωσε την απόφαση (ΚΕΠΠΑ) 2021/372 (2), με την οποία καταχωρίσθηκαν τέσσερις Ρώσοι ως ενεχόμενοι σε σοβαρές παραβιάσεις των ανθρώπινων δικαιωμάτων στη Ρωσία, μεταξύ άλλων σε αυθαίρετες συλλήψεις και κρατήσεις, καθώς και εκτεταμένη και συστηματική καταστολή της ελευθερίας του συνέρχεσθαι ειρηνικώς και του συνεταιρίζεσθαι και της ελευθερίας της γνώμης και της έκφρασης.
                  
               
                     (4)
                  
                  
                     Στις 22 Μαρτίου 2021, το Συμβούλιο εξέδωσε την απόφαση (ΚΕΠΠΑ) 2021/481 (3), με την οποία καταχωρίσθηκαν 11 πρόσωπα και τέσσερις οντότητες που εμπλέκονται σε σοβαρές παραβιάσεις των ανθρώπινων δικαιωμάτων στην Κίνα, τη Λαοκρατική Δημοκρατία της Κορέας (ΛΔΚ), τη Λιβύη, την Ερυθραία, το Νότιο Σουδάν και τη Ρωσία, συμπεριλαμβανομένων βασανιστηρίων, εξωδικαστικών εκτελέσεων, βίαιων εξαφανίσεων ή συστηματικής χρήσης καταναγκαστικής εργασίας.
                  
               
                     (5)
                  
                  
                     Η Ένωση διατηρεί σοβαρές ανησυχίες για τις σοβαρές παραβιάσεις και καταπατήσεις των ανθρώπινων δικαιωμάτων σε διάφορα μέρη του κόσμου, όπως τα βασανιστήρια και άλλες μορφές σκληρής, απάνθρωπης ή ταπεινωτικής μεταχείρισης ή τιμωρίας, οι εξωδικαστικές, συνοπτικές ή αυθαίρετες εκτελέσεις και δολοφονίες, που διαπράττονται από την ομάδα Wagner, μια ιδιωτική στρατιωτική οντότητα χωρίς νομική προσωπικότητα με βάση τη Ρωσία, στην Ουκρανία, τη Συρία, τη Λιβύη, την Κεντροαφρικανική Δημοκρατία (ΚΑΔ), το Σουδάν και τη Μοζαμβίκη.
                  
               
                     (6)
                  
                  
                     Λαμβάνοντας υπόψη τη διεθνή διάσταση και τη σοβαρότητα των δραστηριοτήτων της ομάδας Wagner, καθώς και τον αποσταθεροποιητικό της αντίκτυπο στις χώρες αυτές, η Ένωση θεωρεί ότι οι δράσεις της ομάδας Wagner υπονομεύουν τους στόχους της κοινής εξωτερικής πολιτικής και πολιτικής ασφάλειας, όπως ορίζονται στο άρθρο 21 ΣΕΕ, ιδίως τον στόχο της εδραίωσης και στήριξης της δημοκρατίας, του κράτους δικαίου, των ανθρώπινων δικαιωμάτων και των αρχών του διεθνούς δικαίου σύμφωνα με το άρθρο 21 παράγραφος 2 στοιχείο β) της ΣΕΕ.
                  
               
                     (7)
                  
                  
                     Στο πλαίσιο αυτό, θα πρέπει να συμπεριληφθούν τρία πρόσωπα και μία οντότητα στον κατάλογο των υποκείμενων σε περιοριστικά μέτρα φυσικών προσώπων, νομικών προσώπων, οντοτήτων και φορέων που περιλαμβάνεται στο παράρτημα της απόφασης (ΚΕΠΠΑ) 2020/1999.
                  
               
                     (8)
                  
                  
                     Ως εκ τούτου, το παράρτημα της απόφασης (ΚΕΠΠΑ) 2020/1999 θα πρέπει να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το παράρτημα της απόφασης (ΚΕΠΠΑ) 2020/1999 τροποποιείται όπως ορίζεται στο παράρτημα της παρούσας απόφασης.
         
         
            Άρθρο 2
            Η παρούσα απόφαση αρχίζει να ισχύει την ημερομηνία της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 13 Δεκεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  ΕΕ L 410 I της 7.12.2020, σ. 13.
         
            (2)  Απόφαση (ΚΕΠΠΑ) 2021/372 του Συμβουλίου, της 2ας Μαρτίου 2021, που τροποποιεί την απόφαση (ΚΕΠΠΑ) 2020/1999 σχετικά με περιοριστικά μέτρα κατά σοβαρών παραβιάσεων και καταπατήσεων των ανθρώπινων δικαιωμάτων (ΕΕ L 71 I της 2.3.2021, σ. 6).
         
            (3)  Απόφαση (ΚΕΠΠΑ) 2021/481 του Συμβουλίου, της 22ας Μαρτίου 2021, που τροποποιεί την απόφαση (ΚΕΠΠΑ) 2020/1999 σχετικά με περιοριστικά μέτρα κατά σοβαρών παραβιάσεων και καταπατήσεων των ανθρώπινων δικαιωμάτων (ΕΕ L 99 I της 22.3.2021, σ. 25).
      
      
         
            ΠΑΡΑΡΤΗΜΑ
            
               1.   
               Στον κατάλογο φυσικών προσώπων που παρατίθεται στο τμήμα Α («Φυσικά πρόσωπα») στο παράρτημα της απόφασης (ΚΕΠΠΑ) 2020/1999 προστίθενται οι ακόλουθες καταχωρίσεις:
               
                            
                        
                        
                           Ονοματεπώνυμα
                           (μεταγραφή σε λατινικό κείμενο)
                        
                        
                           Ονοματεπώνυμα
                        
                        
                           Στοιχεία ταυτοποίησης
                        
                        
                           Λόγοι καταχώρισης
                        
                        
                           Ημερομηνία καταχώρισης
                        
                     
                           «16.
                        
                        
                           Dimitriy (Dimitry, Dmitri, Dmitry) Valerievich UTKIN
                        
                        
                           Дмитрий Валерьевич Уткин
                           (ρωσική γραφή)
                        
                        
                           Θέση ή θέσεις: Ιδρυτής και διοικητής της ομάδας Wagner
                           Βαθμός: Αντισυνταγματάρχης (έφεδρος)
                           Κωδικό όνομα: Vagner, Wagner
                           Αναγνωριστικός αριθμός ταυτότητας ομάδας Wagner: M-0209
                           Ημερομηνία γέννησης: 1.6.1970 ή 11.6.1970
                           Τόπος γέννησης: Asbest, περιφέρεια Sverdlovsk, Ρωσική Σοβιετική Ομοσπονδιακή Σοσιαλιστική Δημοκρατία (νυν Ρωσική Ομοσπονδία)
                           Ιθαγένεια: ρωσική
                           Διεύθυνση: Pskov, Ρωσική Ομοσπονδία
                           Φύλο: άρρεν
                        
                        
                           Ο Dimitriy Utkin, πρώην αξιωματικός της ρωσικής στρατιωτικής υπηρεσίας πληροφοριών (GRU), είναι ο ιδρυτής της ομάδας Wagner και υπεύθυνος για τον συντονισμό και τον σχεδιασμό επιχειρήσεων για την ανάπτυξη σε διάφορες χώρες μισθοφόρων της ομάδας Wagner.
                           Στο πλαίσιο της διοικητικής του θέσης στην ομάδα Wagner, είναι υπεύθυνος για σοβαρές παραβιάσεις των ανθρώπινων δικαιωμάτων από την ομάδα, στις οποίες περιλαμβάνονται βασανιστήρια και εξωδικαστικές, συνοπτικές ή αυθαίρετες εκτελέσεις και δολοφονίες.
                           Τούτο περιλαμβάνει τον μέχρι θανάτου βασανισμό ενός Σύρου λιποτάκτη από τέσσερα μέλη της ομάδας Wagner τον Ιούνιο του 2017 στο κυβερνείο της Χομς, στη Συρία. Σύμφωνα με πρώην μέλος της ομάδας Wagner, ο Dimitriy Utkin διέταξε προσωπικά τον μέχρι θανάτου βασανισμό του λιποτάκτη, καθώς και τη μαγνητοσκόπηση της πράξης.
                        
                        
                           13.12.2021
                        
                     
                           17.
                        
                        
                           Stanislav Evgenievitch DYCHKO
                        
                        
                           Станислав Евгеньевич Дычко
                           (ρωσική γραφή)
                        
                        
                           Θέση ή θέσεις: Μισθοφόρος της ομάδας Wagner
                           Ημερομηνία γέννησης: 1990
                           Ιθαγένεια: ρωσική
                           Φύλο: άρρεν
                        
                        
                           Ο Stanislav Dychko, πρώην υπάλληλος της αστυνομίας της Stavropol, είναι μισθοφόρος της ομάδας Wagner.
                           Μαζί με τρεις άλλους μισθοφόρους της ομάδας Wagner, συμμετείχε στον μέχρι θανάτου βασανισμό ενός Σύρου λιποτάκτη τον Ιούνιο του 2017 στο κυβερνείο της Χομς, στη Συρία.
                           Ως εκ τούτου, είναι υπεύθυνος για σοβαρές παραβιάσεις των ανθρώπινων δικαιωμάτων στη Συρία.
                        
                        
                           13.12.2021
                        
                     
                           18.
                        
                        
                           Valery (Valeriy) Nikolaevich ZAKHAROV
                        
                        
                           Валерий Николаевич Захаров
                           (ρωσική γραφή)
                        
                        
                           Θέση ή θέσεις: Σύμβουλος ασφάλειας του Προέδρου της Κεντροαφρικανικής Δημοκρατίας (ΚΑΔ)
                           Αναγνωριστικός αριθμός ταυτότητας ομάδας Wagner: M-5658
                           Ημερομηνία γέννησης: 12.1.1970
                           Τόπος γέννησης: Λένινγκραντ, Ρωσική Σοβιετική Ομοσπονδιακή Σοσιαλιστική Δημοκρατία (νυν Ρωσική Ομοσπονδία)
                           Ιθαγένεια: ρωσική
                           Φύλο: άρρεν
                        
                        
                           Ο Valery Zakharov, πρώην μέλος της ρωσικής κρατικής ασφάλειας (FSB), είναι σύμβουλος ασφάλειας του Προέδρου της Κεντροαφρικανικής Δημοκρατίας (ΚΑΔ). Έχει κεντρικό ρόλο στη δομή διοίκησης της Ομάδας Wagner και διατηρεί στενούς δεσμούς με τις ρωσικές αρχές.
                           Λόγω της διοικητικής του θέσης επιρροής και του ηγετικού του ρόλου στην ομάδα Wagner, είναι υπεύθυνος για σοβαρές παραβιάσεις των ανθρώπινων δικαιωμάτων από την ομάδα αυτή στην ΚΑΔ, στις οποίες περιλαμβάνονται εξωδικαστικές, συνοπτικές ή αυθαίρετες εκτελέσεις και δολοφονίες.
                           Τούτο περιλαμβάνει τη δολοφονία τριών Ρώσων δημοσιογράφων το 2018, η ασφάλεια των οποίων τελούσε υπό την ευθύνη του Valery Zakharov.
                        
                        
                           13.12.2021».
                        
                     
            
               2.   
               Στον κατάλογο νομικών προσώπων, οντοτήτων και φορέων που παρατίθεται στο τμήμα Β («Νομικά πρόσωπα, οντότητες και φορείς») στο παράρτημα της απόφασης (ΚΕΠΠΑ) 2020/1999 προστίθεται η ακόλουθη καταχώριση:
               
                            
                        
                        
                           Επωνυμία
                           (μεταγραφή σε λατινικό κείμενο)
                        
                        
                           Επωνυμία
                        
                        
                           Στοιχεία ταυτοποίησης
                        
                        
                           Λόγοι καταχώρισης
                        
                        
                           Ημερομηνία καταχώρισης
                        
                     
                           «5.
                        
                        
                           Ομάδα Wagner άλλως ομάδα Vagner
                        
                        
                           Группа Вагнера
                           (ρωσική γραφή)
                        
                        
                            
                        
                        
                           Η ομάδα Wagner είναι ιδιωτική στρατιωτική οντότητα χωρίς νομική προσωπικότητα με βάση τη Ρωσία, η οποία ιδρύθηκε το 2014 ως διάδοχος οργανισμός του Σλαβονικού Σώματος. Διοικείται από τον Dimitriy Utkin και χρηματοδοτείται από τον Yevgeny Prigozhin. Η ομάδα Wagner χρηματοδοτεί και διεξάγει τις δραστηριότητές της μέσω της σύστασης τοπικών φορέων και με την υποστήριξη της τοπικής αυτοδιοίκησης.
                           Η ομάδα Wagner είναι υπεύθυνη για σοβαρές παραβιάσεις των ανθρώπινων δικαιωμάτων στην Ουκρανία, τη Συρία, τη Λιβύη, την Κεντροαφρικανική Δημοκρατία (ΚΑΔ), το Σουδάν και τη Μοζαμβίκη, στις οποίες περιλαμβάνονται βασανιστήρια και εξωδικαστικές, συνοπτικές ή αυθαίρετες εκτελέσεις και δολοφονίες.
                        
                        
                           13.12.2021».